Jeremia 8 | Beibele Inthaneteng | Phetolelo ya Lefase le Lefsa
8 “Mohlang woo,” o re’alo Jehofa, “batho ba tla ntšha marapo a dikgoši tša Juda, le marapo a dikgošana tša yona le marapo a baperisita le marapo a baporofeta le marapo a badudi ba Jerusalema mabitleng a bona.+
2 Ba tla a ala pele ga letšatši le kgwedi le pele ga makoko ka moka a magodimo ao ba a ratilego le go a direla, ao ba a latetšego+ le ao ba ilego ba a tsoma gomme ba a khunamela.+ A ka se ke a kgoboketšwa le ge e le go bolokwa. A tla etša morole godimo ga lefase.”+
3 “Mašaledi ka moka a bao ba šetšego ba lapa le le lebe a tla kgetha lehu go e na le bophelo+ mafelong ka moka a ona, moo ke tla bego ke a tšitlanyeditše gona,”+ o re’alo Jehofa wa madira.
4 “O re go bona: ‘Se ke seo Jehofa a se boletšego: “Na ba ka se re go wa, ba ema gape?+ Ge yo mongwe a ka boa, na yo mongwe le yena a ka se boe?+
5 Ke ka baka la’ng batho ba ba Jerusalema ba dula ba sa mpotegele? Ba swareletše boradieng;+ ba ganne go boa.+
6 Ke be ke hlwaile tsebe+ gomme ke theeditše.+ Tsela yeo ba bego ba bolela ka yona e be e sa loka. Go be go se na motho yo a itsholelago bobe bja gagwe,+ a re: ‘Ke dirile’ng?’ Yo mongwe le yo mongwe o boela tseleng e ratwago,+ go swana le pere yeo e katago e eya tlhabanong.
7 Gaešita le mogolodi magodimong o tseba gabotse dinako tša wona tše di beilwego;+ leebakgorwana+ le peolwane le mmakwele di šetša gabotse nako ya go boa ga e nngwe le e nngwe. Eupša ge e le batho ba ka ga ba tsebe kahlolo ya Jehofa.”’+
8 “‘Le re’ng le re: “Re hlalefile, gomme molao wa Jehofa o go rena”?+ Ruri petlwana ya bofora+ ya bangwaledi e ngwadile maaka a matala.
9 Ba bohlale ba hlabja ke dihlong.+ Ba tšhogile gomme ba tla tanywa. Bonang! Ba ganne lentšu la Jehofa, gomme ke bohlale mang bjo ba nago le bjona?+
10 Ka gona basadi ba bona ke tla ba nea banna ba bangwe, mašemo a bona ka a nea bao ba a thopago;+ gobane go tloga ka yo monyenyane go fihla ka yo mogolo, yo mongwe le yo mongwe o itirela poelo e sa lokago;+ go tloga ka moporofeta go fihla ka moperisita, yo mongwe le yo mongwe o dira tša bofora.+
11 Ba leka go alafa tshenyego ya morwedi wa batho ba ka ka go se šetše,+ ba re: “Go khutšo! Go khutšo!” mola go se khutšo.+
12 Na ba hlabilwe ke dihlong ka ge seo ba se dirilego e bile se se šišimišago?+ Taba ke gore, ba be ba sa hlabje ke dihlong; e bile ba be ba sa tsebe go hlabja ke dihlong.+
“‘Ka gona ba tla wela gare ga bao ba wago. Nakong ya go lekolwa+ ga bona, ba tla kgopša,’ go boletše Jehofa.+
13 “‘Ge di fulwa, ke tla di fediša,’ o re’alo Jehofa.+ ‘Go ka se be le diterebe morareng,+ le gona go ka se be le mago mogong gomme matlakala ona a tla pona. Dilo tšeo ke ba neago tšona di tlo ba feta.’”
14 “Ke ka baka la’ng re kgosetše? Kgobokanang, re tseneng metseng e šireleditšwego+ re yo hwela moo. Jehofa Modimo wa rena o re gafetše go hwa+ gomme o re nea meetse a mpholo gore re a nwe,+ ka gobane re senyeditše Jehofa.
15 Go be go holofetšwe khutšo, eupša gwa se be le botse bjo bo tlago;+ go holofetšwe nako ya kalafo, eupša gwa tla letšhogo.+
16 Go tšwa Dani+ go kwala sello sa dipere tša yona le modumo wa dipere tše ditona wo o šišinyago naga ka moka.+ Tša tla gomme tša fediša naga tša e fetša gotee le tšeo di lego go yona, motse le badudi ba wona.”
17 “Šefa ke romela dinoga gare ga lena, dinoga tša mpholo,+ tšeo go sego moupo wo o ka di upago,+ gomme di tla le loma,” o re’alo Jehofa.
18 Ke wetšwe ke manyami ao a sa folego.+ Pelo ya ka e a babja.
19 Šefa go na le mokgoši wa go llela thušo wa morwedi wa batho ba ka go tšwa nageng ya kgole:+ “Na Jehofa ga a Tsione?+ Goba na kgoši ya yona ga e go yona?”+
“Ke ka baka la’ng ba nkgopišitše ka diswantšho tša bona tše di betlilwego le ka medimo ya bona ya lefeela e šele?”+
20 “Puno e fetile gomme selemo se fedile; eupša ge e le rena ga se ra phološwa!”+
21 Ke nyamišitšwe+ ke tshenyego ya morwedi wa batho ba ka.+ Ke nyamile. Ke tlabegile kudu.+
22 Na ga go na setlolo sa balesamo kua Gileada?+ Goba na ga go na mofodiši moo?+ Gona ke ka baka la’ng morwedi wa batho ba ka a sa fole?+